demografi
Store norske leksikon,Samfunn,Samfunnsfag,Demografi
Demografi er befolkningslære eller befolkningsbeskrivelse. Faget beskriver og forklarer befolkningers størrelse, alders- og kjønnsfordeling, geografiske fordeling, samt de demografiske komponentene fruktbarhet, dødelighet og migrasjon (migrasjon omfatter både flytting og inn-/utvandring).
Studier av menneskers levekår og livsbetingelser, økonomiske forhold og helse, giftermål og samlivsformer danner et viktig grunnlag for forklaringer av demografisk endring, altså endringer i befolkningsvekst, fruktbarhet, dødelighet og flytting/migrasjon.Demografiske forhold kan i sin tur bidra til å forklare andre samfunnsendringer. For eksempel er tilgangen på arbeidskraft og andelen barn og eldre i befolkningen viktig for et samfunns økonomi. Studiet I høyere utdanning inngår faget demografi ofte i studieprogrammer som sosiologi, samfunnsøkonomi, historie, statsvitenskap og samfunnsgeografi. Også i videregående skole blir det undervist i demografiske emner. To typer analyser Det er vanlig å skjelne mellom formelle og materielle befolkningsanalyser.I de formelle befolkningsstudiene blir en demografisk endring forklart av andre demografiske forhold. For eksempel forklares fødselstall ved hjelp av andelen kvinner i fødedyktig alder, eller dødelighet ved hjelp av andelen gamle i en befolkning.I de materielle befolkningsstudiene blir demografiske hendelser forklart ved hjelp av ikke-demografiske forhold. For eksempel kan man se endringer i fødselstall i forhold til befolkningspolitiske tiltak eller endringer i dødelighet i forhold til bedringer i helsetilbudet. Les mer i Store norske leksikon Befolkning Norges befolkning Verdens befolkning